Ди щIыналъэр ящыщщ Урысейм зыщыбгъэпсэхуну нэхъ щышынагъуэншэ и щIыпIэхэм
ЦIыхухэр зыплъыхьакIуэ шэнымкIэ центрым и IэщIагъэлIхэм наIуэ къащIащ Урысей Федерацэм зыщыбгъэпсэхуну нэхъ щышынагъуэншэ и щIыналъэхэр — ахэр Москварэ Московскэ областымрэщ.
Апхуэдэуи Калужскэ, Владимирскэ, Смоленскэ, Рязанскэ, Липецкэ, Тамбовскэ, Пензенскэ, Волгоградскэ областхэри хагъэхьащ апхуэдэ щIыпIэхэм. Коронавирус узыфэ зэрыцIалэм земыгъэубгъуным хуэгъэза мардэхэм а щIыпIэхэм ткIийуэ щытетщ пандемием и хабзэхэр щагъэува япэ махуэхэм щегъэжьауэ. Иджыпсту ахэр хуэхьэзырщ а щытыкIэм къикIыжыпэным, я щIыналъэхэр къэрал кIуэцI туризмэм хузэIуахыжыным.
Зыщыбгъэпсэхуну нэхъ къезэгъхэм ящыщу апхуэдэу къагъэлъэгъуащ Къэбэрдей-Балъкъэр, Къэрэшей-Шэрджэс, Марий Эл, Адыгей, Ингуш, Шэшэн республикэхэр, БайкалщIыб крайр, Сахалинскэ областыр, Чукотскэ автономнэ округыр. Тенджыз Iуфэ зыгъэпсэхупIэхэр зиIэхэм ящыщу Краснодар краймрэ Кърымымри хагъэхьащ уи нэгу зыщебгъэужьыну щышынагъуэншэ щIыпIэхэм.
КъБР-м и Iэтащхьэмрэ Правительствэмрэ я пресс-IуэхущIапIэ.
